

Eger Megyei Jogú Város Önkormányzata Közgyűlésének

**rendelet-tervezete a szociális célú tűzifa támogatás megállapításáról szóló 15/2021. (VI. 11.) rendelet módosításáról**

**Tisztelt Közgyűlés!**

Eger Önkormányzata 2021-ben a lakhatási kiadások támogatására természetbeni juttatásként tűzifa támogatás megállapításáról döntött. A természetbeni támogatás összegét alkalmanként és háztartásonként 25.000 Ft-ban állapította meg.

Az elmúlt három évben a költségvetésben 1 millió forint összeget fogadott el a Közgyűlés, amellyel 40 szociálisan rászoruló háztartás téli tüzelővásárlásához járult hozzá. Kérelmet költségvetési keret hiánya miatt egy esetben sem kellett elutasítani.

A támogatási összeg felülvizsgálatát és annak megemelését a tűzifa áremelkedése indokolja (2023-ban fele mennyiségű fát lehetett vásárolni a támogatásból, mint 2021 évben).

A fentiek alapján javaslom a támogatási összeget 50.000 Ft-ra megemelni, annak érdekében, hogy a juttatás értékállósága megmaradjon, jelentős segítséget nyújtva a rászorulóknak.

A 2024. évi költségvetésben rendelkezésre álló 2 millió forintból továbbra is 40 rászoruló családot tudunk támogatni.

A kérelmek beadási/postára adási határideje október 15-e, eddig 40 kérelem érkezett, elbírálásuk folyamatban van. A kérelmekről október 31-ig kell döntést hozni.

Az elmúlt három év tapasztalata alapján a 2024 évre tervezett pénzösszeg fedezi a támogatásra jogosultaknak nyújtandó természetbeni juttatások értékét.

Kérem a Tisztelt Közgyűléstől a rendelet-tervezet elfogadását 2024. október 31-ei hatályba léptetéssel.

Eger, 2024. október 15.

**Vágner Ákos s.k.**

polgármester